Марко Ганчев
Балада за невидимото чудовище

chitanka.info

Слушай, има някъде чудовище

с пипала грамадни и туловище.

Без да знаем где му е палата,

все усещаме му пипалата…

Е, не ти се вярва твърде, зная.

Казваш: „Детска приказка е тая.

Как триглава ламя, шестоглава,

спряла извора, вода не дава.

Ала с меча си юнак юначен

я съсякъл по безспорен начин.

Нито лами по земята бродят,

нито пък е спрял водопроводът!“

Да, водата стига ни, и хлябът.

Гозби, дрехи — колкото ни трябват.

Ала случва се да не достига

добра дума или добра книга,

малко бодрост — да запееш песен

и светът да ти е интересен.

Не е всичко както ни се иска.

Значи, че чудовище потиска

извора на радости под иго.

Съществува, казвам ти. Търси го!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.